El ‘thriller’ dramàtic ‘La propera pell’, d’Isaki Lacuesta i Isa Campo, parteix com a favorita als IX Premis Gaudí amb 14 nominacions, entre les quals diverses categories principals com millor pel·lícula, millor direcció, millor guió, millor protagonista masculí (Àlex Monner) i millor protagonista femenina (Emma Suárez). La segueixen els films ’100 metros’, de Marcel Barrena, i ‘Un monstre em ve a veure (A Monster Calls)’, de Juan Antonio Bayona, ambdues amb 11 nominacions a la butxaca. ‘El rei borni’, escrita i dirigida per Marc Crehuet, ha aconseguit 8 nominacions, mentre que ‘La mort de Lluís XIV’, d’Albert Serra, n’ha esgarrapat 7. ‘El rei borni’, ‘La propera pell’, ‘Les amigues de l’Àgata’ i ‘Tots els camins de Déu’ són els quatre films que optaran al Gaudí a la millor pel·lícula. En total, hi ha fins a 32 produccions nominades als IX Premis Gaudí, que es lliuraran el proper 29 de gener del 2017.  Les nominacions als IX Premis Gaudí s’han donat a conèixer aquest dijous en una lectura pública a l’Auditori de La Pedrera. 32 produccions de les 74 inscrites enguany han estat nominades en alguna de les 22 categories dels premis de l’Acadèmia del Cinema Català . Isona Passola, presidenta de l’Acadèmia, i Xavier Bas, sotsdirector de la Fundació Catalunya-La Pedrera, han introduït l’acte, i els actors Miranda Gas i Francesc Orella han estat els encarregats d’obrir els sobres i llegir els finalistes als premis del cinema català. Durant l'acte, Orella ha recordat l'actor Santi Ibáñez, que ha mort aquest dijous a la matinada com a conseqüència d'un càncer de pulmó.  Enguany, un total de 424 acadèmics han estat cridats a emetre el seu veredicte a la primera volta de votacions, que va finalitzar el passat 26 de desembre. ‘Cerca de tu casa’, ‘The Chosen’, ‘Callback’ i ‘Toro’, amb opcions A rebuf de les cinc principals candidates, amb 4 nominacions competirà ‘Cerca de tu casa’, amb 3 ‘The Chosen (El elegido)’ i amb 2 ‘Callback’ i ‘Toro’. Arriben a la segona volta de votacions optant a guanyar en una de les categories dels premis 23 produccions més: els llargmetratges ‘Les amigues de l’Àgata’, ‘Tots els camins de Déu’ i ‘Contratiempo’; els documentals ‘Alcaldessa’, ‘Bigas x Bigas’, ‘Priorat i Sexe’, ‘maraques i chihuahues’; la pel·lícula d’animació ‘Ozzy’; les pel·lícules amb participació de talent català ‘El hombre de las mil caras’, ‘Gernika’ i ‘Tarde para la ira’; els curtmetratges ‘En la azotea’, ‘Graffiti’, ‘Tiger’ i ‘Timecode’; les pel·lícules per a televisió ‘Ebre, del bressol a la batalla’, ‘Fassman, l’increïble Home Radar’, ‘La Xirgu’ i ‘Laia’; les pel·lícules europees ‘Elle’, ‘Mustang’, ‘Saul fia (El fill de Saül)’ i ‘The Lobster (Llagosta)’. Les nominades al Gaudí a millor pel·lícula en llengua no catalana són ‘100 metros’, escrita i dirigida per Marcel Barrena; ‘A Monster Calls (Un monstre em ve a veure), dirigida per Juan Antonio Bayona; ‘Callback’, dirigida per Carles Torras; i ‘La mort de Louis XIV (La mort de Lluís XIV)’, dirigida per Albert Serra. El mateix Albert Serra per ‘La mort de Louis XIV (La mort de Lluís XIV)’; Isaki Lacuesta i Isa Campo per ‘La propera pell’; Juan Antonio Bayona per ‘A Monster Calls (Un monstre em ve a veure)’ i Marc Crehuet per ‘El rei borni’ estan nominats en la categoria de millor direcció. Les nominades en la categoria de millor protagonista femenina són Betsy Túrnez i Ruth Llopis per ‘El rei borni’; Emma Suárez per ‘La propera pell’ i Sílvia Pérez Cruz per ‘Cerca de tu casa’.  Els nominats a millor protagonista masculí són Alain Hernández per ‘El rei borni’; Àlex Monner per ‘La propera pell’; Eduard Fernández per ‘El hombre de las mil caras’ i Miki Esparbé per ‘El rei borni’. Els nominats a millor guió són Carles Torras, Martín Bacigalupo per ‘Callback’; Isa Campo, Isaki Lacuesta i Fran Araújo per ‘La propera pell’; Marc Crehuet per ‘El rei borni’ i Marcel Barrena per ‘100 metros’. Gaudí d’Honor a Josep Maria Pou La segona volta de votacions començarà el proper dimarts 3 de gener de 2017 i la cursa definitiva pels guardons, que es lliuraran el diumenge 29 de gener a l’Auditori Fòrum-CCIB en una gala retransmesa per Televisió de Catalunya, dirigida per Lluís Danés i presentada per l’actor Bruno Oro. En el transcurs de la gala, l’actor Josep Maria Pou rebrà el Premi Gaudí d’Honor-Miquel Porter per la seva trajectòria.

Summary: 'La propera pell' amb 14 nominacions i '100 metros' i 'Un monstre em ve a veure' amb 11, favorites als IX Premis Gaudí


Un miler de joves d'entre 16 i 25 anys han trobat feina o han reprès els seus estudis gràcies a les Cases d'Oficis de Barcelona Activa, que ajuden als joves a trobar la seva vocació en els àmbits del món de l'espectacle, la sostenibilitat i la digitalització. Durant l'any 2018, el 53% dels participants s'han incorporat al mercat laboral i el 17% han seguit amb la seva formació. El programa, impulsat a principis del mil·lenni, dóna servei cada any a entre 70 i 80 joves que combinen els mesos de formació amb una beca de 9 euros al dia amb sis mesos d'experiència pràctica amb un contracte de formació i un sou del 75% del salari mínim professional. El primer tinent d'alcaldia, Jaume Collboni, s'ha reunit avui amb alguns dels joves que han participat aquest darrer any en els cursos i s'ha mostrat "orgullós" dels resultats. "L'objectiu d'aquest programa és que els joves vegin que hi ha professions i oficis que els poden il·lusionar per tornar a estudiar" ha explicat Collboni. A més, el primer tinent d'alcalde ha afegit que els àmbits en què es centra el programa, la cultura, la digitalització i els temes vinculats amb el medi ambient "tenen un gran recorregut" i són "prioritaris pel futur econòmic de la ciutat". Les Cases d'Oficis es divideixen en tres, la Casa d'Oficis de l'Espectacle en viu, en què els participants es formen en oficis com els de tècnic de so, de vídeo o de llum i treballen en la preparació d'actes musicals de la ciutat; la de Barris Sostenibles, que ofereix formació en especialitats com agent forestal, ecojardineria, informador ambiental o auxiliar en floristeria; i la de Barris Digitals, on els joves treballen amb eines tecnològiques que permeten desenvolupar projectes en animació 2D i 3D, disseny gràfic, impressió 3D, i tècniques modernes d'UX. També ha participat en la trobada amb els joves el director executiu de Foment d'Estratègies d'Ocupació de Barcelona Activa, Paco Ramos, que ha qualificat de "gran èxit" els resultats del programa i n'ha destacat, per una banda, que en l'àmbit de l'espectacle la inserció al mercat laboral s'enfila fins a un 65% i, per altra, que el 40% dels joves que es formen en els programes digitals retornen al sistema educatiu. "Amb aquest programa els joves poden descobrir que alguns hobbies que tenen poden convertir-se en professions i oficis", ha afegit també Ramos com a justificació per al bon funcionament del programa. Pel que fa als joves, durant la trobada han explicat la seva experiència dins del programa i s'han mostrat contents amb els resultats. Un dels participants del grau de producció i regidoria de la Casa d'Oficis de l'Espectacle en viu, Jofre Toledano ha valorat sobretot el vessant pràctic del programa. "No és la típica formació teòrica d'estar assegut aprenent sinó que des del primer moment ja vas tocant la part més pràctica de l'ofici pujant dalt de l'escenari i fent diferents feines", ha explicat. "En el meu cas ja havia estat treballant dins de l'àmbit, i el programa pel que m'ha servit és per professionalitzar-me, ja que tot el que sabia abans ho havia après de forma autodidàctica", ha afegit Toledano, que també ha afirmat que just acabar la seva formació va rebre diferents ofertes feina que ara compagina.

Summary: Un miler de joves a l'atur troben feina o reprenen els estudis gràcies a les Cases d'Oficis de Barcelona


El 2016 passarà a la història de Seat com l'exercici de consolidació de la recuperació amb uns registres de rècords històrics. Rècord en beneficis, en facturació i en inversions. En el 2016, la marca va tancar amb uns guanys, després d'impostos i abans d'extraordinaris, de 232 milions d'euros, 226 milions euros més que el benefici positiu que per primera vegada des del 2008 es va registrar a Seat després d'anys de números vermells. Incloent els resultats extraordinaris per la venda de la filial VW Finance a Volkswagen AG el benefici hagués pujat fins als 903 milions d'euros. De cara el 2017 la marca és força optimista i així ho ha posat de manifest el president Luca de Meo en base als bons resultats obtinguts els primers dos mesos de l'any que deixen a Seat com una de les primeres marques europees amb creixements de vendes més grans.

Summary: Seat guanya 232 milions d'euros el 2016, els millors resultats de la seva història


Com és tradicional les darreres dècades, la conselleria d'Agricultura serà dirigida per un lleidatà. En aquest cas i, per primera vegada, per una lleidatana. Meritxell Serret (Vallfogona de Balaguer, 19/06/1975) ocupava fins ara la coordinació tècnica de la Fundació del Món Rural i havia treballat al Centre de Promoció de la Carn de Vedella de Catalunya i a la Unió de Pagesos. La seva trajectòria política es limita a l'àmbit municipal, com a regidora independent del seu poble. És llicenciada en Ciències Polítiques i de l'Administració per la Universitat Autònoma de Barcelona (1997) i té un postgrau en direcció general d'empreses (UOC). Serret era fins ara la coordinadora d'Incidència Política de l'ANC i membre del secretariat nacional de l'entitat. Tot i la seva joventut (40 anys), en fa 18 que professionalment es dedica a la coordinació del món agrari, primer a la Unió de Pagesos (1997-2006), posteriorment a Provedella (2006-2007) i finalment com a coordinadora tècnica de la Fundació del Món Rural (2007-actualitat). És precisament aquesta experiència la que li ha servit perquè ERC li hagi fet confiança i hagi plantejat el seu nomenament. No milita al partit, tot i que va ser regidora de Vallfogona de Balaguer en representació dels republicans l'any 2009.  Serret parla català i castellà i té un nivell mig tant d'anglès (First Certificate) com de francès (3er curs a l'Alliance Française). L'anglès el va practicar especialment durant els cinc mesos que va viure durant a Noruega com a part d'un programa d'estudis Erasmus. Serà la primera consellera d'Agricultura de la història, ja que tots els predecessors en el càrrec són homes. També serà la primera vegada que ERC tindrà responsabilitats sobre aquesta conselleria, tot i que Serret sigui formalment una independent. En el tripartit va ser el PSC el que es va encarregar d'Agricultura.

Summary: PERFIL: Meritxell Serret, la primera consellera d'Agricultura


El Govern ha aprovat aquest dimarts la creació de nous complements i ha fixat nous imports addicionals a la prestació per l'acolliment de menors d'edat tutelats per la Generalitat. Els complements fan referència, entre d’altres, al grau de discapacitat de l’infant, al nombre de menors d’edat acollits, als desplaçaments per visites amb la família biològica (97 euros al mes) o al complement per urgència i diagnòstic (700 euros al mes), segons ha assenyalat el Govern. La revisió del suport econòmic que reben les famílies acollidores s’emmarca en el pla estratègic per a la promoció de l’acolliment que ha endegat el Departament de Treball, Afers Socials i Famílies. L'Executiu destaca que l’acolliment familiar és una de les formes d'ajut preferent a l’hora d’oferir protecció als infants i adolescents que es troben en una situació familiar que fa que hagin de viure fora de la seva família.  Amb la revisió dels imports i la creació de nous complements, el Govern vol incentivar l’acolliment de menors en família aliena i facilitar l’ajut atenent, principalment, a la diversitat de necessitats i dedicació que requereixen els infants i adolescents tutelats per la Generalitat.

Summary: El Govern aprova nous complements per a les famílies que acullen infants tutelats


Els llamps associats a les tempestes d'aquest divendres han vespre van provocar almenys 12 focs a Catalunya. En deu d'aquests incendis ha estat necessària l'actuació dels Bombers perquè l'aigua de la pluja no va ser suficient per apagar les flames. El més significatiu és el d'Olivella (Garraf), on es continua treballant. Així ho ha explicat a l'ACN el sotsinspector de Bombers, Edgar Nebot, que també fa una crida a no baixar la guàrdia tot i les darreres pluges perquè hi ha parts del país on el risc encara és alt. És per això que aquest dissabte s'està fent un especial seguiment amb rutes de vigilància aèria per detectar possibles focus d'incendis. Nebot ha comentat que l'incendi d'Olivella no cremarà una gran quantitat d'hectàrees -es calcula que una dotzena- però ha complicat molt la feina dels Bombers i fins i tot va posar en risc efectius del cos i de les ADF que participen a les tasques d'extinció. En concret, el foc es va iniciar a la part alta de la serra de l'Alzina del Parany d'Olivella i es va propagar ràpidament amb un comportament inestable i amb quatre canvis de vent provocats per les tempestes que estaven entrant des de l'oest. A més, la dificultat d'accessos a la zona va complicar l'emplaçament dels vehicles i les tasques d'extinció dels efectius. Els Bombers estan fent aquest dissabte un seguiment arreu del territori, amb rutes de vigilància aèries i amb les unitats GRAF (Grup d'Actuacions Forestals) helitransportades, per tal de detectar qualsevol columna de fum i evitar que es pugui produir una simultaneïtat d'incendis, ja que el risc continua sent alt a Catalunya i no es pot abaixar la guàrdia. Nebot ha especificat que una de les rutes es concentra a la Ribera d'Ebre, Priorat, Baix Camp i sud del Segrià i les Garrigues i l'altra per la Noguera, nord de la Segarra i part baixa de l'Alt Urgell. El sotsinspector dels Bombers també recorda que hi ha parts del país on ha plogut poc o gens, per tant, "on ha plogut fort la pluja sí que ens dóna uns dies de tranquil·litat però al costat mateix hi ha zones on amb un o dos dies que faci sol i vent tornarem a estar allà on estàvem". Per això insisteix que no es pot abaixar la guàrdia, especialment a les Terres de l'Ebre i façana litoral del Maresme i Girona "on pràcticament no ha tingut repercussió aquest episodi de tempestes i a més,  tenim vent de mestral al sud i tramuntana a la zona del Cap de Creus".

Summary: Els llamps provoquen almenys dotze focs a Catalunya


El PSC ha aprovat la proposta de resolució a favor de la legalització del cànnabis que havia presentat la Joventut Socialista de Catalunya. El text, aprovat en comissió en el marc del XIII Congrés, considera que el partit s’ha de posar “al costat de la normalitat i fer un exercici de realisme”. El PSC considera que la legalització és la manera de “controlar, protegir i donar seguretat jurídica a les persones que intervenen en tots els nivells del mercat del cànnabis”. En aquest sentit , la proposta aprovada posa de manifest que la legalització “comporta la possibilitat de dotar de drets laborals particulars als treballadors de les associacions cannàbiques, així com establir protocols de prevenció de riscos en la tasca que desenvolupen i protegir als titulars de les mateixes, precisant les conductes permeses i les prohibides.

Summary: El PSC aposta per la legalització del cànnabis


El secretari general de la JNC i diputat al Congrés del PDeCAT, Sergi Miquel, ha respost el diputat d'ERC al Parlament Ernest Maragall que aquests dies el debat se centra en com investir Carles Puigdemont president i no de generar màrtirs. "El president que va tenir més suport de les llistes independentistes va ser Puigdemont i el que hauríem de fer és mirar com l'investim", ha dit Miquel, que creu que la resta és "desviar el focus d'atenció". El secretari de la JNC creu que qualsevol fórmula és vàlida per investir Puigdemont i que tant és "si es fa de forma més creativa o no", i ha apuntat que tots els escenaris resten oberts. La JNC ha celebrat aquest dissabte el seu primer consell nacional de l'any des de Valls. A la cloenda han assistit Jordi Turull i Josep Rull, que han estat rebuts amb crits de 'Llibertat' i 'Independència'.

Summary: Sergi Miquel (JNC) respon a Maragall que el debat se centra en com investir Puigdemont president i no de generar màrtirs


Una trentena de membres de la Plataforma d'Afectats per la Hipoteca s'ha manifestat aquest dimarts al matí de la plaça Sant Joan a la plaça Paeria de Lleida per demanar una solució "digna" per la Sandra, una dona nigeriana que serà desnonada dijous del pis de lloguer on viu amb la seva filla de deu anys, per no poder pagar. Han exigit parlar amb l'alcalde de Lleida, Àngel Ros, però no els ha atès. La Sandra ha explicat que la seva situació és molt dolenta, que està cansada i confusa perquè no li donen solucions i que no sap on anar. El regidor de Polítiques per als Drets de les Persones, Xavier Rodamilans, ha explicat als mitjans de comunicació que se li ha ofert a la Sandra allotjar-la a ella i a la seva filla al Centre de la Dona Samaritana, com a mesura temporal d'urgència i que més endavant es valorarà si pot aconseguir alguna feina o un pis de lloguer social. Ha assegurat, però, que no es quedarà al carrer. Un dels membres de la PAH, Henry Mora, però, tem que la Paeria s'oblidi d'ella després de deixar-la al Centre.

Summary: La PAH reclama una solució per la Sandra, que serà desnonada dijous del pis de lloguer amb la seva filla de deu anys


Una pediatra del CAP d'Agramunt (Urgell), Margaret Creus, ha impulsat el projecte PedRetina amb l'objectiu d'oferir un suport integral als pacients amb malalties degeneratives de la retina, de caràcter hereditari, que debuten en la infància. Amb aquest propòsit, s'han dut a terme diverses accions, entre elles sol·licitar a l'Hospital Sant Joan de Déu de Barcelona, centre de referència en malalties de retina pediàtriques, la creació d'un Grup Pediàtric de Distròfies de Retina, integrat a la plataforma 2.0 Rare Commons. També s'ha creat un repte de caràcter solidari, anomenat #StargardtGo!, amb l'objectiu de buscar finançament per al Grup Pediàtric de Distròfies de Retina de la plataforma 2.0 Rare Commons; sensibilitzar la població sobre el món de la baixa visió i la ceguesa, i sobre les malalties minoritàries i difondre la idea de la capacitat d'apoderament dels pacients en la gestió de la seva malaltia. El repte #StargardtGo!, impulsat per la pediatra del CAP Agramunt amb el suport dels companys del centre, vincula esport, salut i solidaritat. La Fundació Catalana de l'Esport va premiar aquesta iniciativa el passat 30 de novembre, en la categoria de Patrocini i mecenatge, pel foment dels valors esportius en la societat. En el marc del projecte PedRetina també s'ha presentat una proposició resolutiva al Parlament de Catalunya en què s'insta al departament de Salut a treballar per aquestes patologies, així com per totes aquelles que comporten baixa visió i ceguesa. Aquesta proposició es va aprovar per tots els grups parlamentaris el passat 27 d'octubre.

Summary: Una pediatra d'Agramunt impulsa el repte #StargardtGo! per donar suport integral a infants amb malalties oculars


El president del PPC, Xavier García Albiol, considera que a l'ordre del dia de la reunió bilateral Estat-Generalitat s'han inclòs "punts inadmissibles". "S'hauria de tancar la porta a qüestions com el referèndum o la situació dels polítics catalans que són a la presó", ha assegurat en roda de premsa aquest dimarts segons recull un comunicat del partit. En aquest sentit, Albiol ha carregat contra el govern de Pedro Sánchez per "prestar-se a escenificar una reunió" entre l'executiu espanyol i "el govern de la república catalana". "Sembla que hagi escrit el guió de la reunió Carles Puigdemont", ha etzibat. A més, Albiol també ha reclamat al govern del PSOE que fixi serveis mínims a la vaga dels taxistes. "Creiem que tenen una part de raó en les seves reclamacions; però no pot ser que les ciutats estiguin col·lapsades i amb la seva economia parada".  Albiol, que ha demanat a Sánchez "garantir els interessos del conjunt dels espanyols", ha retret als socialistes que impulsessin una "liberalització del sector" amb el govern de José Luís Rodríguez Zapatero. També n'ha responsabilitzat el govern  municipal d'Ada Colau per "assumir compromisos davant dels taxistes que no poda complir".  Instàncies i denúncies per "símbols partidies" D'altra banda, Albiol també ha anunciat que els regidors del PPC presentaran instàncies als ajuntaments exigint als alcaldes que la retirada d'estelades i "símbols partidistes" després de la sentència del TSJC de la setmana passada que afectava Sant Cugat del Vallès. Per García Albiol, els espais públics són "de tots" i "no es pot consentir que els independentistes s'hagin fet seus els carrers". Si se'n fa "cas omís", diu que el PPC optarà per presentar denúncies als tribunals.

Summary: Albiol veu "punts inadmissibles" a l'ordre del dia de la reunió bilateral Estat-Generalitat


El ministre de l'Interior, Fernando Grande-Marlaska, ha anunciat el desplegament de 7.000 agents de la Policia Nacional i de la Guàrdia Civil per garantir el tancament perimetral de Madrid. Segons ha explicat Grande-Marlaska en roda de premsa després del Consell de Ministres extraordinari que ha decretat l'estat d'alarma a la Comunitat de Madrid, el dispositiu es posarà en marxa de forma "immediata". Es faran controls en diferents punts d'accés i de sortida de la xarxa viària dels municipis afectats per les restriccions de mobilitat, entre els quals la capital de l'Estat espanyol, així com en les principals infraestructures de transport col·lectiu. La policia municipal també participarà en el dispositiu.

Summary: L'Estat espanyol desplega 7.000 agents de la Policia Nacional i la Guàrdia Civil per garantir el tancament de Madrid


El polèmic tòtem publicitari instal·lat al Parc Riuclar de Tarragona s'ha retirat entre dimecres i aquest dijous. La instal·lació, de 17 metres d'alçada i 60 metres quadrats de superfície, estava situada a l'entrada de Riuclar. Els veïns del barri havien mostrat el seu rebuig al tòtem en diverses ocasions, i van arribar a organitzar talls de trànsit a l'autovia T-11 per reclamar la seva retirada. Els serveis jurídics municipals van estudiar el cas, que també va passar per plenari, i van determinar que la tanca, de la companyia Annunzia Publicidad Exterior, s'havia d'enderrocar. A finals d'abril del 2017, l'Ajuntament, de forma subsidiària, va desconnectar la il·luminació del tòtem i va tapar amb pintura la publicitat que mostrava. La retirada ha anat a càrrec de l'empresa, segons han confirmat fonts del consistori, que apunten que, en cas contrari, també hauria actuat subsidiàriament.

Summary: Retiren el polèmic tòtem publicitari de 17 metres del Parc Riuclar de Tarragona


El ministre d'Economia en funcions, Luis de Guindos, ha relativitzat aquest divendres la caiguda de l'IBEX 35 després del 'Brexit' (-11,65% a les 13h, superior a altres places europees) i ha assegurat que és fruit d'una "sobrereacció inicial" i del pes que els bancs tenen a l'índex, perquè "els bancs sempre són els valors més sensibles" a aquest tipus de fenòmens. Segons el ministre, els mercats "s'aniran calmant a mitjà i curt termini". També l'IBEX, perquè els fonaments de l'economia son sòlids i els bancs espanyols molt més solvents que fa quatre anys. Ha apuntat que el 'Brexit' no forçarà el govern espanyol a revisar les previsions de creixement del 2,7% al 2016 i ha destacat que en aquests moments és "vital continuar generat confiança" i "mantenir la credibilitat" sobre l'economia espanyola.  De Guindos ha comparegut a la roda de premsa posterior al consell de ministres per recordar que el 'Brexit' ha estat una resposta "inesperada" per part dels mercats, fet que "explica en part el brusc moviment d'aversió al risc que hem viscut" perquè "no es descomptava que triomfaria".  Ha apuntat que els bancs –els valors que registren les caigudes més destacades- "són sempre el valor més sensible" a aquet  tipus de fenòmens, i ha reiterat que l'economia espanyola està "més forta del que estava fa dos o tres anys".  "A vegades aquestes moments d'incertesa es concentren en les bancs, però són solvents, tenen liquiditat i poden afrontar aquest tipus de turbulències", ha dit.  Malgrat que ha admès que el Brexit és un fet "gravíssim" per a l'economia espanyola ha apuntat que cal "una resposta conjunta" dels 27 països de la UE. "Estarem units i durem a terme una negociació raonable amb el Regne Unit", ha afirmat.

Summary: De Guindos atribueix la caiguda de l'IBEX a una "sobrereacció inicial" i diu que els mercats "s'aniran calmant"


El Consell Regulador de la DO Terra Alta ha manifestat la seva preocupació per la recent publicació al Diari Oficial de la Generalitat (DOGC), de l'aprovació definitiva dels plans especials urbanístics dels tres nous parcs eòlics que es projecten al nord de la comarca, a Vilalba dels Arcs, a la Pobla de Massaluca i a Batea. La DO exigeix "l'aturada real" dels tràmits de les tres centrals, com es va comprometre a negociar el Govern, i intensificaran "l'estratègia institucional" però també "les mesures de caràcter legal", a través d'un contenciós administratiu, "per salvaguardar el paisatge del territori, autèntic motor econòmic i garantia per més despoblament".  El Consell Regulador es mostra "sorprès i decebut" de veure que els tràmits per construir els nous parcs eòlics continuen "sense entrebancs", i s'obvien els acords i compromisos que tant la consellera d'Empresa, Àngels Chacón, com el propi president de la Generalitat, Quim Torra, van assolir amb representants de la comarca al gener.  Com ha explicat el membre de la junta rectora de la DO Terra Alta, Marco Bernava, tècnics mediambientals i els advocats enllesteixen el contenciós administratiu que volen presentar en breu. Cansats i decebuts del silenci de l'administració, que no ha contestat les seves al·legacions als nous parcs, ni tampoc al recurs d'alçada que hi van presentar, es veuen "obligats" a tirar endavant la via administrativa legal. "Ens sap molt greu perquè vam voler contactar amb els responsables directes perquè creiem que hi havia prou arguments i evidències per intentar aturar una cosa injusta per a la Terra Alta", ha assenyalat.  "Esperem que hi hagi la voluntat real per part de la Generalitat i del president per seguir amb el diàleg i de no tancar la porta a possibles alternatives, que ells veiem més que viables", ha insistit Bernava. Sobre les negociacions que es va comprometre a encapçalar Empresa amb les promotores de les centrals, només se'ls ha comunicat que estan "sobre la taula", sense més detall, "ni en positiu ni en negatiu". "La decepció i frustració més gran és veure que no hi ha voluntat de diàleg amb el territori. Ens tenen arraconats i amaguen la realitat. Hi ha paraules i promeses davant i al darrera veiem que les coses segueixen cursos de tramitació com si no passés res", ha dit. De les al·legacions, només les promotores eòliques les van respondre a la Generalitat, tombant els arguments de la comarca. "Però la Generalitat no ha dit res i és com participar en un judici sense jutge", ha lamentat el representant del Consell Regulador. "La lluita és per aturar la massificació eòlica a la Terra Alta. La comarca, com hem reiterat fins ara, ha estat molt solidària amb la producció energètica alternativa a nivell de país i ara el territori, per al seu desenvolupament real, no té capacitat per absorbir més eòliques", ha defensat Bernava. "Presentarem documentació contundent i real perquè tenim raó en aspectes ambientals, socials i econòmics i de futur del territori", ha afegit. També assenyalen que després de més de deu anys amb projectes eòlics en funcionament a la comarca, n'ha quedat demostrada "l'aportació pràcticament nul·la" que suposen per a la Terra Alta i denuncien que "no s'està complint ni amb els objectius previstos per la Generalitat ni amb les promeses fetes pels promotors".  La comarca veu sobrepassada la seva solidaritat, tenint en compte que genera el 25% de l'energia eòlica del país, mentre que representa la 0,16% de la població. Amb les noves centrals, aquest percentatge es doblaria fins al 45%. "És una xifra del tot desmesurada per a una comarca que treballar per un futur més sostenible", es reafirmen. "Estem segurs que hi ha projectes que no acaben de desenvolupar-se o d'arrancar per aquest dubte sobre el futur de la comarca i es dolentíssim de cara al futur econòmic i social d'una de les comarques amb més despoblació a tot el país", ha lamentat Bernava. "A més concentració eòlica, més despoblació hi ha, i ho diuen les estadístiques", ha afegit. L'aprovació definitiva dels plans especials urbanístics s'han publicat aquest mes de març al DOGC, tot i que el Departament d'Empresa hauria començat les negociacions amb Naturgy (Gas Natural) per mirar de reubicar fora de la comarca les centrals. El 6 de març s'inclou al DOGC l'anunci del pla especial urbanístics del parc 'Los Barrancs' al terme de Vilalba dels Arcs, l'11 de març el de la central 'Punta Redona' de Vilalba dels Arcs, la Pobla de Massaluca i Batea, i 12 de març el del parc 'Tres Termes, també ubicat als termes municipals d'aquests tres municipis.

Summary: Alarma a la DO Terra Alta per la publicació al DOGC dels plans urbanístics dels nous parcs eòlics


La intensa pluja ha obligat a aturar el Telefèric de Montjuïc durant una mitja hora, aproximadament, segons ha informat Transports Metropolitans de Barcelona (TMB) a través de Twitter. El servei, però, ja s'ha establert. La tempesta també ha provocat el tancament d'alguns accessos a estacions de metro, que han quedat inundats, com ara dos accessos de l'estació d'Espanya de la línia 1 i dos més de l'estació de Collblanc de la línia 5.

Summary: La pluja obliga a aturar el Telefèric de Montjuïc durant mitja hora


El president de la Generalitat, Quim Torra, ha demanat ''responsabilitat'' i un enfortiment de les institucions abans que arribi la sentència als líders independentistes per recuperar la iniciativa i marcar un ''horitzó clar''. En aquest sentit, ha fet extensiva aquesta responsabilitat també als partits, les entitats i la ciutadania, ''que és qui ha de manar el rumb de Catalunya''. Durant el discurs que ha ofert en l'acte institucional de la Diada a Lleida, el primer organitzat de forma conjunta entre Paeria, Govern i Diputació, Torra ha fixat l'Onze de Setembre com el ''tret de sortida'' d'una nova etapa que faci ''recuperar el tremp'' i les ganes de ''fer possible allò que algú va pensar que seria impossible''. El president Torra ha remarcat que tant les institucions, com els partits, les entitats, la ciutadania i ell mateix tenen una responsabilitat molt gran ara que arribarà la sentència als líders del procés d'independència. ''No la pot esquivar ningú'', ha afegit, i ha recordat que ell ha de fer una proposat per ''acabar el camí cap a la independència''. En aquest sentit, ha assegurat que no va acceptar la presidència de la Generalitat ''per gestionar l'autonomia'' després de l'1-O. Torra ha apostat perquè es marqui un ''horitzó clar, diàfan i sense boires'' i que es recuperi la iniciativa. Segons el president, la ''repressió'' de l'estat espanyol busca que els catalans independentistes estiguin ''a la defensiva, barallats i plens de desconfiança'', que faci que només es dediquin a ''posar pedaços i tapar ferides'' en lloc d'avançar cap a l'objectiu. És per això, que Torra ha apostat perquè la Diada sigui ''el tret de sortida'' d'una nova etapa que ''ens faci recuperar el tremp i les ganes de fer possible allò que algú va pensar que seria impossible''. Torra ha reiterat que els catalans volen la ''sobirania i la capacitat de decidir'' el país. Ha afegit que ho volen fer votant, debatent i consensuant de manera pacífica i cívica. A més a més ha dit a l'Estat que si no respecta l'opinió dels catalans, ''ha de tenir ben clar que ens plantarem'', i que no es resignaran a la submissió. Així mateix, ha remarcat que el futur es vol decidir de manera ''pactada i ordenada, amb un referèndum vinculant i reconegut'' però ha alertat que si la resposta torna a ser l'opressió, l'exili i la presó, es tirarà endavant. El president Torra ha encapçalat aquest dilluns al vespre l'acte institucional de la Diada a Lleida que s'ha portat a terme a la nau central de la Seu Vella amb un nombrós públic i una àmplia representació d'alcaldes i càrrecs electes del territori. L'han precedit en els discursos el delegat del Govern a Lleida, Ramon Farré, el president de la Diputació de Lleida, Joan Talarn i l'alcalde de Lleida, Miquel Pueyo. Talarn també ha parlat de la sentència i ha posat en valor el ''compromís'' de tots els pobles en la unitat institucional i la llibertat. De la seva banda, Pueyo ha apuntat la incertesa dels propers mesos i ha apostat per seguir el camí que marquen els encausats i els exiliats a l'hora de planificar una resposta a la sentència.  Després de l'acte institucional, les autoritats s'han desplaçat fins al monòlit que recorda els fets del 1707 a Lleida on han fet una ofrena i s'ha cantat els Segadors. Prèviament, els Castellers de Lleida han aixecat un pilar.

Summary: Torra demana ''responsabilitat'' i enfortir les institucions abans que arribi la sentència per recuperar la iniciativa


L’Institut Català del Sòl (Incasòl) ha finalitzat les obres de rehabilitació de la rectoria del Far d’Empordà (Alt Empordà). Els treballs han tingut un cost de 314.136,51 euros sense IVA i els han dut a terme l’empresa Vallvia Projectes i Obres SL. Han estat finançats pel consistori del Far d’Empordà, a través del pla únic d’obres i serveis (PUOSC) i l’Incasòl. L’actuació forma part del programa ‘Reviure les Velles Ciutats’ que promou el Departament de Territori i Sostenibilitat, l’ajuntament i l’Incasòl. L’actuació ha permès construir un nou edifici per sota del nivell del carrer, adossat a l’antiga muralla del castell, que funcionarà com a sala polivalent. A més, es va tirar a terra tot el que quedava de l’antiga rectoria, pel mal estat en què es trobava l’edifici, i s’ha creat una nova plaça pública -  a la part més elevada - que ofereix unes bones vistes de tota la plana de l’Empordà. La rehabilitació de la rectoria ha estat finançada per l’Ajuntament del Far d’Empordà, el PUOSC i l’Incasòl; mitjançant les aportacions establertes en el conveni de transferències signat per aquest darrer organisme i l’Agència de l’Habitatge de Catalunya. Abans de construir la nova sala polivalent, els treballadors van haver d’enderrocar totalment el que quedava de l’antiga rectoria perquè es trobava en mal estat i no es podia restaurar.  Paral·lelament, també s’ha urbanitzat un nou espai públic a la part més elevada, deixant a la vista la façana que dóna accés a la sala polivalent i oferint un mirador des d’on es pot veure la plana de l’Empordà.

Summary: Finalitzen les obres de rehabilitació de l’antiga rectoria d'El Far d’Empordà


La Policia Local de Calafell (Baix Penedès) ha multat una dotzena de vianants que incomplien l'ordre de la Generalitat de dur posada la mascareta al carrer com a mesura de prevenció de contagi de la covid-19. Fonts municipals han detallat a l'ACN que la meitat de les sancions es van posar ahir dijous –primer dia d'ús obligatori de la mascareta-, mentre que la resta són d'aquest divendres al matí. La majoria han estat a ciutadans que caminaven pel passeig Marítim. Les persones sancionades al·legaven que desconeixien l'ús obligatori, o bé asseguraven que s'havien descuidat la mascareta a casa. En tots els casos, la policia els ha imposat una multa de 100 euros, seguint la directriu de la Generalitat.

Summary: La Policia Local de Calafell multa una dotzena de vianants per no dur posada la mascareta al carrer


El plenari de l’Ajuntament de Tarragona del 17 de març suspendrà el pla parcial urbanístic de la Budellera, una nova àrea residencial d’iniciativa privada que s’impulsa a la zona de Llevant. El projecte, que ja estava aprovat inicialment pel consistori, s’haurà de refer després de les prescripcions vinculants realitzades per la Comissió d’Urbanisme que, entre d’altres, exigeix un desenvolupament esglaonat del sector. Un cop suspès l’actual pla, la Junta de Compensació disposarà de tres mesos per presentar una nova proposta i, posteriorment, l’Ajuntament tindrà uns altres tres mesos per fer una nova aprovació inicial i obrir un període d’exposició pública, amb la qual cosa els tràmits no estaran enllestits fins l’any que ve. Mentrestant, el govern iniciarà aquesta setmana un procés de diàleg informatiu amb les entitats que han presentat al·legacions.

Summary: L’Ajuntament de Tarragona suspendrà el pla de la Budellera per atendre les prescripcions d’Urbanisme


Merlin Properties, la major companyia immobiliària cotitzada de la borsa espanyola, ha adquirit la Torre Agbar, antiga seu d’Aigües Barcelona, per 142 milions d’euros, segons ha comunicat a la Comissió Nacional del Mercat de Valors (CNMV). La nova propietària abandona la idea de l’anterior de fer-hi un hotel, i enlloc d’això invertirà 15 milions d’euros per condicionar l’edifici i posar-hi oficines. Merlin espera obtenir uns ingressos bruts anuals de l’explotació de l’immoble de 10,3 milions d’euros, amb una rendibilitat bruta estimada a plena ocupació del 6,5%. L’edifici va ser dissenyat pels arquitectes Jean Nouvel i Fermín Vázquez i es va inaugurar l’any 2005. Té una superfície bruta de 37.614 metres quadrats, distribuïda en 34 plantes sobre rasant i un auditori amb capacitat per a més de 350 persones. Addicionalment, l’edifici compta amb quatre plantes d’aparcament amb 300 unitats. En total, l’immoble disposa de 51.485 metres quadrats construïts. El preu d’adquisició ascendeix a 142 milions d’euros, fet que representa un preu de 3.775 euros per metre quadrat. Merlin ha anunciat que invertirà 15 milions d’euros més en les obres de conversió de l’edifici en multi-inquilí, i que hi donarà un ús fonamentalment d’oficines. L’any 2013 un grup inversor liderat per Emin Capital comprava la Torre Glòries al Grup Agbar per 150 milions d’euros i anunciava que tenia intenció de fer-hi un hotel de luxe. Posteriorment entrava a l’accionariat el conglomerat hoteler nord-americà Westmont Hospitality Group. L’any passat, aquest conglomerat va aconseguir la majoria accionarial de la Torre Agbar.

Summary: Merlin compra la Torre Agbar per 142 milions d’euros, que finalment no serà un hotel


Després de tancar la tercera producció de ‘Mar i Cel’ coincidint amb el 40 aniversari de la companyia, Dagoll Dagom ja prepara el seu proper espectacle, ‘Scaramouche’, un nou musical que s’estrenarà el mes de setembre al Teatre Victoria. El nou espectacle, de gran format, és la materialització d’un vell projecte de la companyia suggerit pel músic i compositor Albert Guinovart, que en signa la música. Es tractava de portar a l’escenari el clàssic cinematogràfic de capa i espasa ‘Scaramouche’ (George Sidney, 1952), basada al seu torn en la novel·la de Rafael Sabatini, amb tots els elements de les grans comèdies d’aventures combinant duels d’espadatxins, amors, revoltes, comèdia de l’art i batalles.  ‘Scaramouche’ és un clàssic cinematogràfic de Hollywood inspirat en la novel·la homònima de Sabatini, ambientada a la França del segle XVIII i que combina comèdia, drama i romanç. Amb la Revolució Francesa com a rerefons, la novel·la explica la història d’ Scaramouche, l'espadatxí més famós de l’època i un personatge amb una doble vida, que desconeix l’origen noble de la seva família i que lluita per una causa noble que, dramàticament i sense saber-ho, el condueix a enfrontar-se amb algú molt proper . Albert Guinovart va proposar fa més de deu anys a Dagoll Dagom la possibilitat de dur a escena una adaptació d’’Scaramouche’. En aquell moment s’estrenava a Madrid la primera versió teatral i musical de l’obra, i la companyia no va voler rivalitzar amb aquest muntatge. Una versió, a més, que “no va anar bé”, ha recordat aquest dilluns Joan Lluís Bozzo.  Més de deu anys després, i culminada la darrera producció del clàssic ‘Mar i Cel’, la companyia prepara, ara sí, un nou muntatge del clàssic de capa i espasa. L’obra s’estrenarà al setembre al Teatre Victòria, on aquest dilluns s’ha realitzat una de les múltiples audicions per escollir l’elenc d’actors protagonistes.  Els càstings van començar fa dies. Uns 800 actors i actrius es van adreçar a la companyia, i després d’un primer procés se’n van seleccionar uns 300. Hores d’ara el procés es troba en la seva fase final, amb 60 candidats que ja donen el perfil, però dels quals només en quedaran una quinzena.  El muntatge de ‘Dagoll Dagom’ s’inspira sobretot en la pel·lícula de George Sidney, i és que l’instigador d’aquest nou espectacle, Albert Guinovart, confessa que quan va veure la pel·lícula –anys enrere- “va pensar que ja estava feta l’estructura, i simplement calia posar-hi música”. Per bé que la versió cinematogràfica nord-americana sigui més ensucrada que l’original, la productora executiva de la companyia, Anna Rosa Cisquella, constat que el film “estava molt ben documentat”, des del punt de vista del context històric. En aquest sentit, hi ha un equilibri entre les trames amoroses, els duels i batalles i els destins dels personatges.  L’adaptació del text i autor del llibret del musical és el mateix Joan Lluís Bozzo. En aquesta tasca ha treballat conjuntament amb Joan Vives, col·laborador habitual, i també amb David Pintoó, ajudant de direcció dels últims espectacles de Dagoll Dagom,. Pel que fa a l’estil de la composició musical, Guinovart és fidel al seu estil, i ha inclòs elements de música clàssica, romàntica i popular. A més, cada grup de personatges de l’obra (noblesa, comediants i poble) són representats amb un tractament específic de la música.

Summary: Dagoll Dagom ultima el casting d'Scaramouche’, el nou musical que estrenarà al setembre


Abans que esclatés la crisi del coronavirus, la gran banca a l'Estat no passava pel seu millor moment. Als mercats, l'alentiment econòmic començava a castigar un sector que, durant l'última dècada, no ha aconseguit recuperar els nivells de rendibilitat previs al 2008. En arrencar l'actual exercici, el valor en borsa dels sis bancs de l'Ibex-35 tendia a la baixa, un comportament que s'ha accentuat amb la paràlisi econòmica provocada per la covid-19. Al tancament del primer trimestre, la capitalització agregada del Santander, el BBVA, CaixaBank, el Sabadell, Bankia i Bankinter va caure un 44% respecte a finals de 2019, un percentatge que equival a 57.287,8 MEUR. Amb el coronavirus, el sector es troba en un escenari de màxima incertesa. Les previsions de les diferents entitats bancàries contemplen tota mena d'escenaris: des de situacions que preveuen una crisi efímera i una ràpida recuperació fins a llargues recessions que poden allargar-se fins al 2021. "El sector passarà un any negatiu en termes de resultats i de morositat", assegura el director de mercat de capitals de Caixa d'Enginyers, Bas Fransen. També comparteix la seva opinió el professor d'economia d'Esade, Juan Pedro Aznar, que preveu una forta davallada en la sol·licitud de crèdits, una de les principals potes del negoci bancari. "Molta gent que s'estava plantejant comprar un pis i demanar una hipoteca, per exemple, ara es faran enrere", apunta. Malgrat tot, molts bancs arriben a aquesta crisi amb una situació molt diferent a la del 2008. La presidenta del Banco Santander, Ana Botín, va deixar-ho clar durant l'última junta general d'accionistes de l'entitat celebrada el passat divendres: "avui els bancs som part de la solució", va expressar. De fet, des del Santander apunten que compleixen "sobradament" amb les ràtios de capital per pagar dividends –tot i que no en donaran, seguint les recomanacions del Banc Central Europeu-. En la mateixa línia s'expressen altres entitats com el BBVA, que destaca que afronta la crisi actual des d'una posició de "fortalesa" i amb "una sòlida posició de capital i liquiditat". El professor d'Esade, Juan Pedro Aznar, coincideix en assenyalar que els grans bancs espanyols estan millor preparats després "d'aprendre de les lliçons del 2008". "El sector a Espanya s'ha fet més competitiu i té una presència important als mercats internacionals", destaca. A més, recorda l'evolució de la ràtio de morositat durant els últims anys, gairebé a nivells precrisi. L'any 2019, el 4,8% dels crèdits a l'Estat eren de dubtós cobrament, un percentatge que l'any 2013 s'havia elevat fins al 13,6%, segons dades del Banc d'Espanya. La diversificació com a aspecte clau Espanya és un dels estats més afectats pel coronavirus a nivell global, i la composició del seu teixit empresarial pot dificultar encara més la supervivència dels bancs. "La davallada del PIB a l'Estat serà molt més gran que a Alemanya o França, per exemple, perquè l'economia espanyola depèn molt del turisme i perquè les empreses són més febles", comenta Aznar. Aquest expert pronostica que les ràtios de morositat a Espanya tornaran a incrementar-se, tot i que la diversificació del negoci bancari farà més fàcil superar aquest futur escenari. En aquest sentit, Aznar recorda que, per alguns dels grans bancs de l'Estat, "Espanya és un mercat més" i recorda les apostes que han fet entitats com CaixaBank, el Santander o el BBVA en altres països europeus i americans. Els crèdits ICO, una oportunitat per a tothom La línia de crèdits avalada per l'Institut de Crèdit Oficial (ICO) és una de les eines que, segons els experts, posa de manifest la confiança entre els bancs i el govern espanyol. Tot i la baixa rendibilitat que ofereixen aquests crèdits a les entitats financeres, aquests productes no suposen un llast pels bancs. "Creiem que aquests crèdits són una oportunitat per ajudar als clients", apunta Bes Fransen, de Caixa d'Enginyers. Per aquest directiu, les pròximes setmanes haurien de convertir-se en dies per "tornar als orígens de la banca i ajudar a tots aquells clients amb necessitats de liquiditat". Bancs a tret d'opa Tot i que les entitats financeres afronten aquesta crisi amb més garanties que fa deu anys, la caiguda del seu valor en borsa podria donar peu a alguna operació de compra dins el sector. El Banc Sabadell, que fa uns mesos negociava una fusió amb Bankia, és una de les empreses a tenir en compte. Des que va començar l'any, el seu valor de capitalització s'ha reduït un 56,8% -és el banc de l'Ibex-35 que més s'ha devaluat-. "El Banc Sabadell sempre ha tingut molts pretendents, i ara resulta que anar al casament és més barat", comenta Aznar. "Per la seva mida i les seves perspectives a mig termini, es tracta d'un banc molt atractiu; és molt possible que veiem algun moviment, perquè els preus són molt atractius", afegeix.

Summary: La gran banca perd un 44% del seu valor en tres mesos mentre es prepara per a un escenari d'incertesa


El secretari d’Organització del PSOE, José Luís Ábalos, ha expressat aquest dimarts a RNE la disposició de la seva formació a reunir-se amb Ciutadans sobre la seva possible abstenció o suport a la investidura de Pedro Sánchez. Ho ha fet poc abans que el líder de Cs, Albert Rivera, hagi anunciat que ha reclamat a Sánchez una reunió urgent per pactar la seva abstenció. Segons Ábalos, en la mesura que les condicions que demana Rivera ja es compleixen, “no hi hauria d’haver cap problema perquè facilitin un govern i posin punt i final a la situació d’incertesa en la que estem”. Ábalos ha assegurat que Sánchez “sempre ha estat requerint” una reunió amb Rivera, i per tant “el president sempre ha estat disposat” a aquesta trobada. “Si realment això no és un gest previ a la cita amb el rei sinó que és una qüestió sincera i real, no hi ha cap problema a abordar-ho”, ha afirmat.  Ábalos ha celebrat el “canvi de posició de Ciutadans”, que planteja unes condicions que ja “es compleixen perfectament”. En aquest sentit ha insistit que “a Catalunya seguirem defensant la vigència de la Constitució i la integritat territorial d’Espanya”, i “des del govern actuaríem amb el 155 quan es qüestionés”. També ha reiterat que a Navarra hi ha un govern “constitucionalista” i que el seu executiu no preveu augmentar les impostos a les classes mitjanes i treballadores.  “L’únic que esperem és responsabilitat de partits que tenen a la seva mà que puguem sortir d’aquest impàs”, ha afirmat Ábalos.  El PSOE acceptaria ara els vots gratuïts de Podem Ábalos també ha afegit que la seva formació no rebutjaria un suport “gratuït” de Podem a la investidura de Sánchez. “Si manifesten que ens donen suport, nosaltres òbviament ho acceptarem”, ha sentenciat.

Summary: El PSOE està disposat a reunir-se amb Ciutadans de cara a la investidura


El Ministeri de Justícia demanarà informes individuals al Tribunal Suprem i a la Fiscalia ACN Madrid.-El govern espanyol començarà a tramitar l’expedient de l’indult als presos independentistes la setmana que ve, segons ha afirmat aquest dimecres el ministre de Justícia, Juan Carlos Campo, durant la sessió de control al Congrés dels Diputats. L’executiu espanyol té sobre la taula la petició que va presentar l’advocat Francesc Jufresa el passat 23 de desembre per l’indult als 12 condemnats pel Tribunal Suprem. Campo ha afirmat que ho farà “perquè és el que toca” la setmana que ve. Segons fonts del Ministeri de Justícia un cop tramitats el govern espanyol haurà d’escolta les parts, el Tribunal Suprem i la Fiscalia, que emetran informes individuals per a cadascun dels condemnats. La resolució podria trigar en sortir més de sis mesos. (Actualitzacio amb noves dades del Ministeri de Justícia) Fonts del Ministeri de Justícia han apuntat que les peticions d’indult sobre els condemnats pel procés es comencen a tramitar ara –i no abans- perquè hi ha hagut un retard en les gestions fruit d’una acumulació de sol·licituds –per a tot tipus de presos- en els últims mesos i en especial durant la pandèmia.  Assenyalen que els tràmits passen en primer terme per demanar a la Fiscalia i al Tribunal Suprem que emetin un informe sobre l’indult per cada condemnat, perquè l’indult és un procés individual. D’aquesta manera el Suprem i la Fiscalia emetran a seva opinió sobre cadascun dels processats. Malgrat que en un primer moment el Ministeri ha apuntat que el procés pot durar entre quatre i sis mesos, posteriorment ha matisat que la tramitació dels indults acostuma a durar més de sis mesos.  L’indult als condemnats per sentència ferma està regulat a la Llei del 18 de juny de 1870  i recollit tant a la Constitució com al Codi Penal. El govern espanyol el pot concedir de mutu propi, a petició del tribunal sentenciador, de la Fiscalia o fins i tot de qualsevol persona, que pot presentar la sol·licitud al Ministeri de Justícia. Un cop rebuda la petició, el Ministeri de Justícia obre el tràmit, que passa en primer lloc per demanar l’opinió del tribunal sentenciador, la Fiscalia, i també de les parts que van participar al procés judicial, així com al centre penitenciari sobre la conducta del pres. En tot cas són opinions no vinculants.  Durant el tràmit els advocats de les parts poden demanar l’excarceració fins que arribi la resolució. Després d’escoltar les parts el Ministeri de Justícia elabora un informe on recull la situació del pres, la seva edat, si és o no reincident, així com circumstàncies personals. També pot incloure proves de penediment, tot i que aquesta qüestió no pot ser entesa com a condicionant de la resolució.  L’informe del Ministeri de Justícia arribarà al Consell de Ministres, que haurà de decidir si concedeix o no l’indult. També pot fer una estimació parcial de la petició. L’indult pot suposar l’alliberament però no elimina els antecedents del condemnat. Fonts del Ministeri de Justícia apunten que tot el procés acostuma a durar entre quatre i sis mesos de mitjana.    Si es concedís per part del govern, l’indult hauria de portar la signatura del rei Felip VI. Segons l’article 62 de la Constitució correspon al rei “exercit el dret de gràcia d’acord a la llei”.  El ministre de Justícia anuncia l'inici dels tràmits al Congrés Campo ha fet aquestes manifestacions al Congrés en resposta a una pregunta de la portaveu de JxCAT, Laura Borràs, que ha recordat que l’actuació de la Justícia espanyola contra el procés independentista ha generat 2.850 represaliats i ha negat que es tracti d’una institució “independent”. “La justícia espanyola és més espanyola que justícia. Gestionin el conflicte des de la política”, ha espetat Borràs a Campo.  El ministre de Justícia ha afirmat que ”Espanya és un estat social i democràtic de dret amb un poder judicial independent i un ministeri fiscal autònom”, i ha insistit que el seu govern ha de “vetllar” pel compliment de la llei. “No puc compartir la seva idea que la justícia està a la deriva, perquè malgrat que és millorable, avui va unida i tots anem a la mateixa línia”.  “Acatem i respectem totes les resolucions dels tribunals i estem plenament disposats al diàleg”, ha dit el ministre, que ha apuntat també que el seu executiu tramita amb “normalitat democràtica” tot tipus d’expedients i arxius, i “també els indults que li preocupen”, que “es començaran a tramitar la setmana que ve”.  Campo defensa la reforma de la sedició El ministre de Justícia també ha defensat al Congrés la reforma del delicte de sedició. Ho ha fet en resposta a la pregunta del diputat del PP Luis Santamaría, que ha afirmat que la resposta a la mà que el PP té estesa La “serà una amnistia” als presos, fet que és “una traïció al diàleg” amb els populars “que estan proposant”. En la seva resposta, Campo ha recordat que el dret penal “és una cosa viva” que ha de trobar el “to just” i “és normal que davant una realitat canviant” es reformi. “Hem de parlar també de l’ordre públic”, ha dit, i ha recordat que Sánchez ja va dir al debat d’investidura que cal reformar els delictes de rebel·lió i sedició. “En això estem i esperem comptar amb vostès”. “Hem de reformar el Codi Penal perquè hi ha un nou ordre a protegir i cal analitzar perquè el nostre dret se separa dels codis penals francès, italià o alemany. Miri les figures i la doctrina i veurà perquè ho hem de fer. I quan portem aquesta llei al Congrés portarà tots els informes pertinents i s’obrirà un ampli debat. Donin suport al debat, la diàleg i a una millor Espanya, perquè en aquest projecte de país és on els volem veure”, ha sentenciat.

Summary: ACTUALIZACIÓ:El govern espanyol començarà a tramitar la petició d’indult als presos independentistes la setmana que ve


L'import mitjà de les pensions a Catalunya ha crescut un 2% aquest octubre respecte al mateix mes del 2015 fins als 941,80 euros, per sobre la mitjana espanyola, que és de 907,77 euros, segons ha informat aquest dimarts el Ministeri de Treball i Seguretat Social. En total, s'han abonat 1.691.488 pensions, de les quals 1.080.694 van ser prestacions per jubilació, que van sumar un import mitjà de 1.064,96 euros, un 2,2% més. La resta de pensions van ser per orfandat (48.444 amb un import de 374,09 euros), per favor de familiars (1.407 amb un import de 551,59 euros), per incapacitat permanent (165.127 amb un import mitjà de 1.013,36 euros) i viduïtat (395.816 amb un import de 646,57 euros). Per demarcacions, Barcelona és la que ha registrat un import mitjà més alt de les pensions, amb 975,22 (+2%), seguida de Tarragona amb 878,49 euros (+2,3%) i Girona amb 827,13 euros (+2,2%). Per últim, les comarques de Lleida van registrar una pensió mitjana de 792,66 euros (+2,3%). En relació a les prestacions per jubilació, l'import mitjà a la demarcació de Barcelona ha estat de 1.101,19 euros, Tarragona de 997,27 euros, Girona 936,39 i Lleida de 900,17 euros. En el conjunt del sistema públic es van abonar 9.447.945 pensions contributives, un 1,21% més respecte a l'any passat. Més de la meitat, 5.764.058, han estat per jubilació; 2.362.301 per viduïtat; 940.553 per incapacitat permanent; 341.091 per orfandat i 39.942 a favor de Familiars. La nòmina de pensions contributives de la Seguretat Social va sumar 8.576,6 milions d'euros d'euros el passat 1 de setembre, amb un increment del 3,13% respecte al mes anterior. L'import mitjà de les pensions aquest mes en el conjunt de l'Estat s'ha situat en 907,77 euros, un 1,9% més, mentre que l'import mitjà de les pensions per jubilació va ser de 1.047,98 euros, un 2,08% més que al mateix mes de l'any passat.

Summary: La pensió mitjana a Catalunya creix un 2% a l'octubre fins als gairebé 942 euros


Dues nenes de 8 i 9 anys han explicat que un home les va abordar als vestuaris de les piscines de Fondarella (Pla d'Urgell) i que les va dir que volia veure com es canviaven. Una d'elles, que es va quedar a soles amb l'home, ha afegit que li va dir que li toqués el penis, però que no ho va fer. El testimoni de les dues menors s'ha pogut escoltar aquest dijous a l'Audiència de Lleida a través de l'entrevista que van gravar els psicòlegs de l'Equip d'Atenció a la Víctima (EATAV). L'acusat, durant la seva declaració ha negat els fets. "Rotundament no", ha respost a diverses preguntes de la fiscalia. En el seu torn d'última paraula ha afegit que ell no és "d'aquest tipus de persones" i que "mig poble s'ha muntat una pel·lícula".  La fiscalia demana un any i mig de presó per un delicte d'abús sexual en grau de temptativa i la defensa l'absolució. Els fets va passar el 22 de juliol de 2017 a un quart de deu de la nit. Les nenes han declarat que l'home va entrar als vestidors unisex on s'estaven canviant i els va dir que volia veure com es canviaven. Una d'elles va aconseguir fugir i l'home es va baixar els pantalons dient-li a l'altra que "toqués" que "no passava res" però ella s'hi va negar i va aprofitar que l'home va sortir per canviar-se per fugir. Les nenes van declarar davant de l'EATAV que es van sentir "violentades" perquè el que els demanava l'home "no era normal" i que van tenir por perquè aquella situació "no l'havien viscut mai". Els pares de les menors han declarat que quan van trobar les seves filles estaven "alterades". En el moment dels fets l'home, D. P. S., tenia 43 anys i no tenia antecedents. L'acusat ha explicat que va trucar a la porta on s'estaven canviant les menors i els va preguntar si trigarien molt perquè es volia canviar dins. Ha negat haver demanat res a les menors i ha afegit que quan va sortir del vestuari es vaig trobar moltes persones esperant i demanant-li què havia passat dins. Per la fiscalia, l'intent d'abús sexual ha quedar provat. "No va ser un malentès com pretén argumentar la defensa", ha dit. "Va ser una acció voluntària per part de l'acusat, que volia tocar i que el toquessin, tot i que finalment no ho va aconseguir, amb l'objectiu de tenir un benefici sexual", ha afegit. La defensa, en canvi, ha demanat l'absolució i ha criticat que la instrucció del cas va ser "molt lenta". Ha responsabilitzat de la situació al fet que les piscines municipals no tinguessin vestidors per homes i vestidors per dones. "Les males instal·lacions podien donar peu a aquest tipus de fets", ha dit. Tot i això, ha afegit, per ell queda clar que l'acusat no va tocar les nenes i que tot són suposicions i "fantasies" de les menors. "El que cadascú vol fer només està a la ment de cada persona", ha dit.

Summary: Dues nenes de 8 i 9 anys expliquen que un home les va abordar als vestuaris de les piscines de Fondarella


L'eufòria ha esclatat al PP de Lleida quan s'ha confirmat que recuperaven, en detriment del PSC, el diputat que van perdre el 20-D. Ha estat de manera inesperada ja que cap enquesta ni sondeig ho contemplava. ERC, ECP i CDC han celebrat els seus resultats ja que mantenen l'escó que van assolir al desembre però han coincidit en lamentar els resultats populars tant a la demarcació de Lleida com a l'Estat. Jaume Moya (ECP) ha destacat que l'escó que mantenen a Lleida demostra que el resultat del desembre "no va ser un miratge" i Xavier Eritja (ERC) ha celebrat que els republicans hagin passat a ser la primera força a Lleida. Per la seva banda, Toni Postius (CDC) creu que si CDC i ERC s'haguessin presentat conjuntament haurien assolit tres diputats a Lleida i haurien deixat sense representació el PP. La socialista Mònica Lafuente ha estat la més castigada aquesta nit ja que ha perdut la representació que va aconseguir el 20-D i ha reconegut sentir "tristesa", sobretot "per la gent que m'envolta i creu en aquest projecte". C's també ha quedat fora de la cursa per aconseguir representació a Lleida. Llorens (PPC): "La gent de Lleida ha de tenir el que es mereix, un partit que defensi els seus interessos al Congrés" La sorpresa ha saltat al restaurant Cuina del País-Sant Bernat de la capital del Segrià, on els populars lleidatans han seguit l'escrutini del 26-J, així que s'ha anat confirmant que la formació recuperava l'escó al Congrés que havia perdut el 20-D, contradient la majoria d'enquestes i sondejos. L'eufòria s'ha apoderat de la sala i sobretot quan ha aparegut el cap de llista, que ha estat rebut amb crits de "José Ignacio, diputat" i amb banderes espanyoles. José Ignacio Llorens s'ha mostrat molt emocionat i ha qualificat "d'èxit" la recuperació de l'escó al Congrés per Lleida, de la mateixa manera que el resultat assolit al conjunt de l'Estat, on ha tornat a defensar que ha de governar el partit més votat.  Per Llorens, en aquestes eleccions "els ciutadans han sabut valorar quin és el partit que està preocupat pels problemes reals de la gent, per seguir amb la recuperació econòmica i apostant per una Espanya unida. "La gent de Lleida ha de tenir el que es mereix, un partit que defensi els seus interessos al Congrés", ha afirmat el diputat electe. José Ignacio Llorens ha tingut paraules d'agraïment per la direcció del PP de Lleida, també per la direcció estatal pel suport rebut en aquesta campanya amb la visita a Lleida de Mariano Rajoy i d'altres destacats membres de la cúpula, i especialment, per tots aquells lleidatans que li han fet confiança.    Xavier Eritja (ERC): "Estem satisfets perquè hem estat la primera força a Lleida"   El candidat d'ERC al Congrés a Lleida, Xavier Eritja, ha reconegut que els republicans tenien esperances en poden aconseguir un segon diputat a Lleida però ha dit que estan "satisfets" perquè han aconseguit ser la primera força a la demarcació i assolint una bona representació a la Seu d'Urgell o Sort, per exemple, on feia anys que no aconseguien resultats tan positius. A nivell estatal, però, ha lamentat que s'ha fet el "carallot" -amb aquestes noves eleccions-), "per acabar en el mateix escenari", amb una victòria del PP. "Això vol dir que no pot haver canvi a l'Estat i per tant reforça el nostre missatge que Catalunya ha d'anar cap a una república", ha sentenciat. Eritja també s'ha explicat la pujada del PP a Lleida a causa de la baixa participació, que "perjudica més a les esquerres", i també per l'anomenat "vot útil" que ha passat de C's als populars.  Postius (CDC): "La competència política entre Convergència i Esquerra ha comportat que el PP obtingui representació" Ambient fred a la seu de CDC de Lleida ja que, malgrat mantenir a Lleida l'escó al Congrés, els convergents passen a ser la segona força de la demarcació per darrere d'ERC, a més de perdre dos senadors respecte al 20-D –quan en van aconseguir tres sota el paraigua de Democràcia i Llibertat-. Per tant, poques mostres d'alegria en una nit que ha acabat amb un regust "agredolç", en paraules del cap de llista al Congrés per Lleida, Toni Postius, que ha reconegut que "els resultats no han respost al nostre objectiu de revalidar la primera posició a la demarcació de Lleida" i ho ha atribuït a la caiguda de la participació i a les crides al vot útil, "que d'alguna manera ens han acabat perjudicant a nosaltres respecte d'Esquerra". En aquest sentit, Postius ha lamentat que "la competència política entre Convergència i Esquerra hagi comportat que el PP obtingui representació" però s'ha felicitat pel fet que "al conjunt de la demarcació han guanyat les forces independentistes".  Moya (ECP): "Ens hem consolidat i el resultat demostra que el 20-D no va ser un miratge"   El candidat d'ECP per Lleida al Congrés, Jaume Moya, ha valorat positivament el diputat aconseguit en aquest 26-J, repetint la representació del 20-D. "Ens hem consolidat i l'escó aconseguit evidencia que els resultats del 20-D no van ser un miratge ni una flor d'estiu sinó una clara tendència que som una força en creixement, amb present i amb futur i que serem decisius a Madrid", ha dit. Moya, però, ha reconegut que "no ens agrada en absolut" el creixement de la dreta i l'escó aconseguit pel PP. "Queda clar que la gent ha preferit votar la dreta rància a la nova (C's) i lamentem que el PP entri al Congrés en comptes del PSC", ha reconegut. Moya s'explica l'escó aconseguit pel PP a Lleida a causa de l'abstenció i en el "suflé" de Ciutadans. Tot i això, ha afegit, "celebrem que el vot sobiranista es consolidi" i ha assegurat que tornaran a Madrid "amb la mateixa força" que al desembre. Lafuente: "El PSC seguirà representant les Terres de Lleida, el Pirineu i l'Aran des d'allà on estiguem" Cares llargues i de decepció han marcat la nit electoral a la seu del PSC de Lleida, a mesura que avançava l'escrutini i s'anava confirmant la pèrdua de l'escó al Congrés que el partit va assolir a la demarcació el 20-D. La cap de llista al Congrés, Mònica Lafuente, ha expressat un sentiment de "tristesa" per no haver pogut revalidar l'escó però ha deixat clar que el PSC "seguirà representant les Terres de Lleida, el Pirineu i l'Aran des d'allà on estiguem". Lafuente ha remarcat que el percentatge de vot obtingut pel PSC a les comarques lleidatanes ha estat, fins i tot, lleugerament superior a les darreres eleccions, però "tot sembla indicar que s'ha produït traspàs de votants d'Unió i Ciutadans al PP", ha apuntat. Malgrat tot, la candidata ha celebrat que el PSC hagi mantingut els vuit diputats a Catalunya i que "a nivell d'Espanya ha quedat clar que no s'ha donat el sorpasso". Finalment, Lafuente ha assegurat "el PSC segueix existint i enfortint-se i amb el temps aquesta situació donarà la volta perquè tenim el millor projecte".  Uceda (C's) s'ofereix per seguir treballant pels interessos dels lleidatans tot i no obtenir representació A la seu de C's de Lleida han predominat les cares llargues després que la formació s'hagi tornar a quedar sense representació tot i que la decepció ha estat menor que fa sis mesos perquè les expectatives no eren tan altes. El candidat al Congrés, Óscar Uceda, s'ha ofert a seguir treballant pels interessos dels lleidatans al Congrés tot i no haver obtingut l'escó a la demarcació de Lleida. "Com que tenim 32 diputats al Congrés em comprometo a fer de portaveu dels interessos que pugui tenir Lleida", ha comentat. Una part dels vots que ha perdut C's han anat a parar al PP i, segons Uceda, si José Ignacio Llorens ha aconseguit l'escó és per culpa de la "polarització i el vot de la por". "Tal com està feta la llei electoral actual permet que el mal anomenat vot útil es pugui traspassar d'un lloc a un altre; en aquest sentit, el PP ha fet una campanya molt agressiva contra C's i nosaltres no hem estat capaços de transmetre que el vot realment útil era el nostre", ha afirmat.

Summary: Eufòria inesperada al PP de Lleida que recupera en detriment del PSC el diputat que va perdre el 20-D


El president de la Generalitat, Quim Torra, ha lamentat aquest dissabte que el president espanyol, Pedro Sánchez, "no ha respost ni una" de les 40 propostes que li va plantejar fa quinze dies per a al reactivació econòmica de Catalunya. En una piulada, Torra s'ha referit específicament a una d'aquestes propostes, que l'Estat "s'aboqui a tirar endavant el Pla Delta consensuat entre tots els alcaldes". Torra ha dit que plantejarà la qüestió diumenge a la reunió amb Sánchez i la resta de presidents autonòmics. "És urgent. El Delta és en risc", ha afirmat, després d'un nou trencament de la barra del Trabucador.  En una atenció a mitjans divendres des del Masnou, Torra va explicar que a Catalunya li calen 15.000 milions d'euros per sortir de la crisi de la covid-19:  5.000 euros fan referència al sobrecost de la pandèmia, 5.000 haurien de venir dels fons europeus, 2.500 a través d'un augment del dèficit a l'1% i 2.500 milions autoritzant l'ús del superàvit dels ajuntaments.

Summary: Torra critica que Sánchez "no ha respost ni una" de les 40 propostes que li va plantejar per a la reactivació econòmica


El Banc Central Europeu (BCE) considera que els programes temporals d'ocupació com els ERTO han evitat un augment més significatiu de l'atur a l'eurozona com a conseqüència de la covid-19, però avisa que preveu un increment de la desocupació "en el curt termini" perquè no tots els treballadors acollits a aquests esquemes tornaran a la seva feina anterior. En el seu butlletí econòmic publicat aquest dijous, el BCE diu que els ERTO expliquen la "tímida resposta immediata a la crisi" observada en el mercat de treball. Segons la institució, el nombre de treballadors amb ERTO a l'eurozona no té "precedents".

Summary: El BCE preveu un augment de l'atur "en el curt termini" perquè no tots els treballadors amb ERTO tornaran  a la feina


El portaveu del PP al Congrés dels Diputats, Rafael Hernando, ha admès aquest divendres que el PP "potser es va equivocar" quan va demanar a Rita Barberá que abandonés el partit fruit de la seva imputació al Tribunal Suprem. "Potser l'hauríem d'haver emparat", ha dit en una entrevista a RTVE abans de demanar una "reflexió" sobre "l'assetjament" a l'exalcaldessa de València que atribueix als mitjans de comunicació. "Vam parlar amb ella i vam prendre la decisió que era millor que ella demanés la baixa perquè pensàvem que així la deixarien viure en pau, i desgraciadament no ha estat així", ha afirmat.  Hernando ha fet aquestes manifestacions després que aquest dijous va acusar els mitjans d'haver actuat com a "hienes" i d'haver maltractat Rita Barberá. Malgrat la duresa de les declaracions anteriors, ha insistit que "alguns mitjans de comunicació" confonen "política i espectacle": "A Barberá se l'ha arribat a assetjar i ridiculitzar fins a extrems que no tenen res a veure amb el periodisme", ha dit, i "s'ha fet del seu assetjament un espectacle". El portaveu parlamentari del PP ha admès que la seva formació va actuar en aquest cas influït pels interessos electorals i també per les pressions d'altres formacions per assolir acords, en referència a C's. "Hi havia qui ens demanava que o aquesta senyora marxava del partit o Espanya es quedava sense govern", ha dit.

Summary: Hernando admet que el PP "potser es va equivocar" en no "emparar" a Barberá


L'Ajuntament de Figueres s'ha reunit aquest dimecres amb Endesa per reclamar a la companyia que garanteixi el subministrament elèctric a les 24 famílies del Culubret que, segons el consistori, estan connectades legalment a la xarxa i paguen les seves factures però que pateixen els constants talls de llum que hi ha al barri. L'alcaldessa, Marta Felip, va denunciar la setmana passada la situació i assegura que Endesa s'ha compromès a adoptar mesures en aquest sentit. La companyia atribueix la situació, que fa mesos que dura, a les connexions fraudulentes a la línies mentre que l'Ajuntament vol esbrinar si també hi té a veure l'estat de la xarxa. Per saber-ne l'estat real, ha encarregat una auditoria energètica. A la trobada, on també hi ha participat el Departament d'Interior i tècnics del Departament d'Indústria, també s'ha acordat intensificar els controls tècnics i policials per combatre el frau i el cultiu de marihuana.

Summary: Figueres reclama a Endesa que garanteixi el subministrament a 24 famílies del Culubret que pateixen talls i paguen la llum


Uns lladres han arrancat i robat el caixer automàtic d'una entitat bancària de l'Ampolla, Al Baix Ebre, aquest dimecres a la matinada. Els atracadors haurien fet servir un camió ploma, que també ha desaparegut la nit passada d'un taller de reparació i manteniment de vehicles de Deltebre. De dins de l'oficina bancària, els lladres no s'han endut res. Abans del robatori, també s'han assegurat que no se'ls pogués perseguir i han punxat les rodes d'un vehicle de la Policia Local de l'Ampolla i de dos cotxes més, que eren els vehicles particulars dels agents. Els Mossos han confirmat el robatori sense donar més detalls perquè la investigació segueix oberta.

Summary: Arranquen i roben un caixer automàtic a l'Ampolla amb l'ajuda d'un camió sostret abans a Deltebre


El líder de C's, Albert Rivera, ha advertit aquest dimecres que si les persones que apareixen a la gravació difosa per Público conspirant per fabricar proves contra ERC i CDC són el ministre de l'Interior, Jorge Fernández Díaz, i el director de l'Oficina Antifrau, Daniel de Alfonso, "han de dimitir els dos". En una entrevista a Onda Cero també ha comentat la nova entrega de les gravacions on el ministre assegura que Mariano Rajoy "ho sap". "Això ja és més greu i Rajoy ha de donar explicacions si realment estava al corrent d'aquesta trama per inventar proves contra l'oposició" perquè "en democràcia la policia ha d'estar al servei de la democràcia i no d'un partit, i alguns sembla que han confós l'Estat amb el seu partit", ha dit.  Segons el líder de C's, les manifestacions que apareixen a la conversa "són declaracions impròpies de la democràcia i menys d'un ministre de l'Interior que ha de protegir els ciutadans i no utilitzar els mecanismes del poder per atacar l'oposició". "Fernández Díaz només ha de contestar una pregunta, si és ell o no, i si és ell més que investigar el que ha de fer és marxar", ha sentenciat. També ha anunciat que ha demanat al seu grup parlamentària per si hi ha mecanismes per fer comparèixer el ministre o el president del govern espanyol al parlament tot i que "sembla que hi ha dificultats". En tot cas ha assegurat que tot plegat "és tan senzill com que Rajoy surti avui i expliqui si farà dimitir el ministre i si ell sabia el que estava fent el ministre amb l'oficina antifrau".  En aquest sentit ha recordat que Montoro "també va utilitzar informació per amenaçar a periodistes i membres de l'oposició". "No són formes en democràcia, perquè estem al segle XXI i em preocupa profundament aquestes males arts i pràctiques il·legals per utilitzar-les contra l'adversari", ha sentenciat.

Summary: Rivera demana la dimissió de Fernández Díaz i De Alfonso per les gravacions i emplaça Rajoy a explicar si ho sabia


La filòloga Teresa Tort Videllet, de Benifallet (Baix Ebre), converteix anècdotes i escenes de vida en petites històries que donen vàlua a paraules genuïnament ebrenques. Ho fa mensualment a través del blog 'Agafada al vol', on es recullen més de 300 entrades, més de 300 paraules del dialecte tortosí. Un centenar les ha recopilat al llibre que publica Cossetània Edicions, '100 paraules ebrenques'. Tracalet, melitxa, fato o calcigar són exemples de paraules que donen riquesa al parlar ebrenc, molt agermanat amb el valencià i el balear. L'autora defensa que són mots que cal preservar per evitar l'anivellament inevitable que fan les llengües quan s'estandarditza el seu aprenentatge.  Encara és molt habitual, i molts ebrencs en tenen experiències, que els seus comentaris i expressions causin sorpresa i curiositat entre els parlants orientals que les desconeixen. El dialecte tortosí és el gran oblidat en mitjans i centres d'aprenentatge al país i Tort el col·lecciona per fer-lo visible. La filòloga aprofita anècdotes personals que converteix en petites històries que ajuden a definir els mots propis de l'Ebre, germans del valencià o el balear.  Tort explica les paraules a partir de situacions reals. "Són paraules agafades en escena, no són de diccionari, són tretes de la vida real", apunta Tort. Per exemple, per explicar què són les melitxes -un batalló de formigues petites-, relata que és un mot que la seva mare va incloure en una redacció de les seves classes de català, per a sorpresa de la professora que la desconeixia. L'escriptor Jesús Montcada ja l'havia fet servir en algun dels seus contes.  N'hi ha també que la filòloga recupera dels seus records, amb un protagonisme molt destacat per als seus avantpassats. "Hi ha moltes paraules que no les dic però les he sentit dir. Ma iaia deia coses fantàstiques com 'plega la roba que ja està "aixamorada'", ha explicat. 'Aixamorada' significa que la roba és a un punt d'estar eixuta del tot, però amb la humitat idònia per planxar-la. "Això com ho diuen als altres llocs? No ho saben dir i aquí podem dir que la roba està aixamorada. És fantàstic!", ha remarcat Tort.  El llibre no recull les entrades del blog de Tort de forma cronològica. Ella hi fa aportacions tres o quatre vegades cada mes però n'ha escollit un terç de les que ha publicat a la xarxa i les ha organitzat per "eixos temàtics". A més a més dels records, les aglutina en els apartats de la comunitat, els aprenents, la riquesa lèxica, l'objecte d'estudi i l'emoció estètica. Aquest últim "és el valor de les paraules com a objectes decoratius. Hi ha paraules que elles soles són un poema", ha apuntat Tort. Per ella ho és, per exemple, papaterra.  La filòloga també reivindica que aquestes paraules formin part de l'aprenentatge a l'escola, per garantir la riquesa lèxica dels petits. "Hi ha moltes maneres de dir les coses i no es poden fer servir totes alhora però no s'ha d'arraconar les que no es fan servir a la gran ciutat", ha reclamat. "No té sentit que a escoles d'aquí, a la classe de ciències es parli de guineus i no de raboses. Han de saber que es diu guineu però també que al Pinell, a Tortosa o Amposta es diu rabosa", ha afegit. Si és roig o vermell és un altre dilema escolar que molts pares i xiquets han compartit amb els mestres.  De fet, qüestionada per si els mots que recull al seu llibre tenen risc de ser oblidats i desaparèixer, Tort ha defensat la importància de preservar-los i ensenyar-los. "Això és diu anivellament lingüístic, quan les llengües passen de l'oralitat a tenir un estàndard potent, s'anivellen. Perden molt de color en favor d'una unitat on s'identifica tothom. És un fenomen que no es pot evitar però pots posar fre i intentar conservar paraules que tenen molt de valor", ha dit.  Els castellanismes es poden corregir, i cal corregir-los. A Tortosa està bé passar a dir sostre enlloc de 'techo'. Ara bé, les paraules genuïnes cal mantenir-les perquè, de vegades només existeixen en un dialecte concret. "Com diuen a Barcelona als forats que es fan a la roba per una espurna de foc? No en tenen cap. Natres diem botana, ells diuen forat", ha exemplificat. "També s'han d'exportar de la perifèria al centre de poder perquè no exportar-ho vol dir anivellament i pèrdua de riquesa i potencial comunicatiu", ha afegit.  Tort ha lamentat que en els últims anys la llengua no tingui el valor que hauria de tenir, ni es cuidi prou i ha defensat que el català de les grans ciutats és cada vegada més híbrid. "La cantera de llengua genuïna està a la perifèria. És als nostres pobles on es manté el català col·loquial", ha reivindicat.

Summary: La filòloga Teresa Tort fa valer paraules genuïnes de l'Ebre a partir d'anècdotes i situacions reals


A partir de dilluns i en setmanes alternes, les 26 barques censades es faran novament a la mar des dels ports d'Arenys de Mar, Blanes, Sant Feliu de Guíxols, Palamós i l'Estartit per capturar sonso després de nou mesos d'aturada. A principis de la temporada passada es va registrar una caiguda progressiva de les captures d'aquesta espècie. Fet que va alertar el Comitè de Cogestió, que al juliol va proposar el tancament de la pesquera. Ara, els resultats del seguiment científic han permès reobrir-la, tot i que amb restriccions. Per precaució, les captures es mantindran en uns valors mínims, de 80 kg per embarcació i dia. Aquestes quotes s'aniran ajustant, segons l'abundància de les moles de sonso i l'evolució del preu de venda en llotja, que s'espera força elevat.   El sonso és un peix de talla petita i de vida curta pràcticament exclusiu dels fons de sorres gruixudes de la costa del Maresme i del nord de Catalunya. Es captura amb una xarxa específica anomenada sonsera. La modalitat està sotmesa actualment a les directrius d'un pla de gestió aprovat per la Comissió Europea.   El model de gestió aplicat a la sonsera ha estat “innovador” i es basa, en part, en la recuperació de l'antic sistema de governança dels pescadors al qual s'han incorporat criteris tècnics i científics, segons informa el departament d'Agricultura, Ramaderia, Pesca i Alimentació en un comunicat.  En el model de cogestió, les decisions es prenen per acord entre totes les parts involucrades: pescadors, personal tècnic de l'Administració, científics i ecologistes, i aspira a mantenir la pesquera dins del Rendiment Màxim Sostenible, en aplicació d'un patró d'explotació bioecònomic que permeti mantenir unes condicions socioeconòmiques dignes per al sector pesquer.

Summary: Els pescadors catalans podran tornar a capturar sonso després de 9 mesos d’aturada


El president del govern espanyol, Mariano Rajoy, ha assegurat aquest dilluns coincidint amb l’inici del judici a l’exconseller de la Presidència Francesc Homs pel 9-N, que espera que “les coses es produeixin amb normalitat”, perquè Homs, “està sotmès a la llei com ho estem els 46 milions d’espanyols”. En declaracions abans de presentar un esmorzar informatiu a Madrid, Rajoy ha apuntat que segons el seu criteri el procés ha de servir perquè “el senyor Homs es defensi com té dret a fer”, i perquè “el Tribunal Suprem faci justícia” tal com ho entengui. En tot cas ha apuntat que ell “acatarà i respectarà” les decisions del Tribunal Suprem “siguin les que siguin i em semblin més encertades o menys”. En tot cas, Rajoy ha insistit que no se celebrarà un referèndum a Catalunya. “No es pot fer un referèndum. Tothom sap que és il·legal, fins i tot les persones que diuen que el convocaran”, ha dit abans de reiterar que “l’obligació” dels ciutadans i dels governants és “complir la llei” i “per sobre la llei no hi ha absolutament ningú al nostre país, ni n’hi pot haver”.  Respecte a les manifestacions de l’exconseller de la Presidència alertant que una sentència condemnatòria pot suposar el final de l’Estat Espanyol, Rajoy ha apuntat que “això són coses que ha dit el seyor Homs probablement sense pensar massa”. “Aquí l’important és que els tribunals actuïn” i “Espanya té molt bona salut” perquè és “la nació més antiga d’Europa” i “hi ha una voluntat molt majoritària de continuar junts”.  “Crec que hi ha un projecte d’Espanya molt il·lusionant de cara al futur, hem superat una crisi econòmica molt greu i a Europa se’ns mira com un país que ha sabut treure pit, i hi ha molt empresaris exportant fora i som el país que rebem més turistes i estudiants d’Erasmus”, ha dit.  Per tot això, segons Rajoy, “tots podem sentir-nos orgullosos del nostre país, per més que hi hagi alguna gent que només vol incidir en els elements negatius, que evidentment també n’hi ha”.

Summary: Rajoy: “Homs està sotmès a la Llei com ho estem els 46 milions d’espanyols”


Els Bombers han donat per controlat a dos quarts d'una l'incendi que des d'aquest dissabte afecta els termes de Camallera i Vilopriu, a cavall entre l'Alt i el Baix Empordà. El foc, que va ser intencionat i es va declarar en plena matinada, va obligar a mobilitzar una desena de mitjans aeris i fins a una quarantena de terrestres. Després d'estabilitzar-lo ahir al migdia, els Bombers se centren a remullar els punts calents que encara queden a l'interior del perímetre. A hores d'ara, hi ha deu dotacions sobre terreny. D'altra banda, els Bombers també han donat per extingits els altres tres focs que es van declarar entre dijous i dissabte a la demarcació: el de Cruïlles, el de la muntanya de Rocamaura a l'Estartit i el de la Jonquera. L'incendi que ha cremat 76 hectàrees entre Camallera i Vilopriu es va declarar la matinada de dissabte. Les flames, que van ser intencionades, van començar dins un camí rural, en un punt situat a uns 200 metres de la carretera que uneix el nucli de Saus amb l'Escala. El foc va avançar amb força durant la matinada, sobretot empès per la tramuntana. A primera hora del matí, i quan el cap ja havia arribat al sud de Vilopriu, els Bombers van aconseguir frenar-ne l'avenç. A partir d'aquí, els efectius d'extinció es van concentrar en els flancs de l'incendi, que va avançar com una llengua, i el van poder donar per estabilitzat a les dotze del migdia. Les flames van afectar una extensió de 76,80 hectàrees, sobretot del terme de Vilopriu. De tota l'extensió cremada, un 60% és massa forestal i la resta són camps de conreu. Després d'estabilitzar-lo, els Bombers van concentrar-se en els punts calents –sobretot, soques- que encara cremaven a l'interior del perímetre, per evitar que la tramuntana reviscolés l'incendi. Durant la nit, deu dotacions han estat remullant l'àrea afectada i aquest migdia, poc després de dos quarts d'una, el foc ja ha entrat en fase de control. Sobre terreny, s'hi mantenen deu camions dels Bombers, que continuen llançant aigua per extingir-lo del tot. El foc de Camallera és el tercer que es declara en aquesta zona en poc dies. Els altres dos van ser dijous a la nit i, com en el cas del d'ahir, també eren intencionats. Aquests incendis se sumen a la llista negra de focs provocats que hi ha hagut a la zona al llarg dels últims anys, i que ja es compten per centenars. Agents Rurals i mossos investiguen ara les proves i indicis que van recollir ahir al punt d'ignició. Els altres tres, extingits D'altra banda, també a dos quarts d'una, els Bombers han donat per extingits els altres tres incendis que es van declarar a la demarcació entre dijous i dissabte. El primer, el de Cruïlles, ha afectat 53,63 hectàrees, sobretot de camps de conreu. El foc va començar al marge de la carretera i tot apunta que es va deure a una negligència.  L'altre incendi que s'ha extingit del tot és el que divendres va afectar la muntanya de Rocamaura de l'Estartit. En total, s'han calcinat 2,6 hectàrees. El foc va començar a tocar de la torre de telecomunicacions que hi ha damunt la muntanya, i ha estat difícil d'apagar perquè les flames, si bé no van avançar cap al Montgrí, sí que van estendre's pels rostolls del penya-segat.  El darrer foc que s'ha extingit és el que es va declarar ahir a la tarda a la Jonquera, en un marge de l'autopista AP-7. Els Bombers van concentrar esforços per evitar que s'escampés i van mobilitzar fins a vuit mitjans aeris i quinze de terrestres, que van permetre encerclar les flames en poca estona. Aquest foc ha cremat 400 metres quadrats.

Summary: Els Bombers donen per controlat l'incendi entre Camallera i Vilopriu que ha calcinat 76 hectàrees


Els Mossos d'Esquadra investiguen la mort d'una dona de 32 anys que dissabte a la tarda va ser trobada sense vida en una casa situada al carrer Llívia número 20 de la urbanització Aire-sol de Castellar del Vallès (Vallès Occidental). La trucada d'un home a la policia local del municipi va alertar dels fets cap a les sis de la tarda i fins al lloc s'hi van desplaçar efectius del Sistema d'Emergències Mèdiques que van certificar que la víctima ja no tenia constants vitals. La persona que va informar els agents que havia trobat el cadàver de la dona a l'interior de l'habitatge ha estat detinguda a l'espera dels resultats de l'autòpsia, que haurà de determinar si la defunció de la víctima va ser un homicidi o un accident. Els Mossos han obert una investigació per esbrinar les circumstàncies dels fets. Segons fonts properes a la investigació, totes les hipòtesis es mantenen obertes.

Summary: Els Mossos investiguen la mort d'una dona de 32 anys a Castellar del Vallès


Un total de 398.400 joves participen aquest estiu en una de les 7.000 activitats de lleure que es duen a terme arreu de Catalunya i que compten amb el suport del Govern. Així ho ha anunciat el vicepresident, Pere Aragonès, qui ha assegurat que és una oportunitat "per contribuir a l'educació dels joves a través del lleure". Aquesta xifra representa un 4,3% més que els inscrits durant tot l'estiu passat. Aragonès ha visitat aquest dissabte el camp de treball d'arqueologia 'En busca de la Cabra d'Or' d'Artés. Durant la seva visita, ha lloat l'esforç de Departament de Treball, Afers Socials i Famílies per procurar que tots els joves en situació de vulnerabilitat tinguin l'oportunitat de beneficiar-se de les activitats de lleure durant el període de vacances escolars.  Pere Aragonès ha recordat que es destinen 1,15 milions d’euros en beques per garantir la igualtat d’oportunitats i permetre que els joves i infants puguin participar en activitats de les entitats d’educació en el lleure. Un total de 8.255 infants i joves es van beneficiar d’aquesta aportació el 2018, una xifra similar a la que s’arribarà aquest estiu. I des de l’inici d’aquests ajuts el 2014, el nombre d’infants i joves beneficiats ha estat de 34.185. 1.287 joves en 63 camps de treball i 6.000 infants a les colònies de  “L’estiu és teu!” Durant la visita d’aquest dissabte, el vicepresident ha conegut de primera mà el camp de treball “En busca de la Cabra d’Or” a Artés, en el qual 15 joves de 14 a 17 anys hi excaven per tal de recuperar dues habitacions, el canó, la solera i la fogaina de la Torre de la Cabra d’Or, un edifici medieval descobert el 2014 al Serrat de la Cabra d’Or. Aquest és un projecte en el qual també es potencia la pràctica de la participació i l’apoderament, ja que els propis nois i noies participants són protagonistes de les propostes a realitzar al camp de treball.  Es tracta d’un dels 63 camps de treball organitzats per Joventut aquest estiu a Catalunya, en el qual hi participen 1.287 joves que realitzen tasques voluntàries relacionades amb el medi ambient, l’arqueologia, l’acció social, l’intercanvi cultural o la memòria històrica. A més dels camps de treball, el Govern també organitza a través de l’Agència Catalana de la Joventut les colònies de “L’estiu és teu!” que tenen lloc en un total de 19 albergs de la Xarxa Nacional d’Albergs Socials de Catalunya en les quals hi participen uns 6.000 infants i joves de 5 a 16 anys.

Summary: Prop de 400.000 joves participen aquest estiu en unes 7.000 activitats de lleure arreu de Catalunya


Botran diu que han estat "en el punt de mira" de l'Estat per actuar "amb independència, coherència i fermesa" ACN Barcelona.-El portaveu adjunt de la CUP al Parlament, Albert Botran, ha expressat el suport del seu grup a la presidenta del Parlament, Carme Forcadell; el regidor de l'Ajuntament de Vic, Joan Coma; i als membres del govern de l'Ajuntament de Badalona i els ha recordat que "no estan sols". En roda de premsa al Parlament, Botran ha afirmat que tots ells han estat en les últimes hores "en el punt de mira" de l'Estat "per haver actuat amb independència, coherència i amb fermesa". "En definitiva, sense por", ha assegurat. Botran els ha encoratjat a continuar endavant i ha afirmat que els donen el seu suport i els hi continuaran expressant en les successives mobilitzacions que hi puguin haver.   D'altra banda, els cupaires han celebrat que l'Audiència de Barcelona hagi  rebutjat els recursos de Narcís Serra, Adolf Todó i una quarantena d'exdirectius més de Catalunya Caixa per les retribucions suposadament excessives i hagi confirmat la interlocutòria que enviava el cas a judici. El diputat cupaire Albert Boran s'ha felicitat perquè uns "lladres, estafadors i cleptòmans", parafrasejant l'exdiputat David Fernández, "puguin seure al banc dels acusats i donar explicacions" pel que consideren que vas ser "un saqueig".

Summary: La CUP mostra el seu suport a Forcadell, Coma i l'Ajuntament de Badalona i els recorda que "no estan sols"


La manifestació del diumenge a les 12h a la plaça de Colom de Madrid  convocada per PP conjuntament amb Cs i Vox ja té lema: 'Per una Espanya unida, eleccions ja'. Els tres partits volen que sigui una "mobilització multitudinària" per pressionar el president espanyol, Pedro Sánchez, perquè convoqui eleccions anticipades. L'impulsen després que el govern espanyol hagi accedit a negociar amb la Generalitat la presència d'un relator a la mesa de partits. Les tres forces estan fent crides a la mobilització i apugen el to contra Sánchez, al que titllen de "traïdor i president il·legítim". En el cas del PP, fins i tot, el president, Pablo Casado, ha dit a tothom que vulgui anar a Madrid que vagi a les seus del PP perquè es facilitaran autobusos. "És igual que no siguin afiliats al partit, això és per Espanya", ha manifestat aquest matí.

Summary: 'Per una Espanya unida, eleccions ja', lema de la manifestació de PP, Cs i Vox a Madrid


Coincidint amb la commemoració del Dia Internacional per a l'eliminació de la violència envers les dones, el Consell Comarcal del Bages i l'Ajuntament de Manresa han presentat una guia d'acollida per a infants i adolescents que viuen violència masclista dins del nucli familiar. Aquest document vol ser una pauta per a professionals que, de forma directa o indirecta, detecten en el seu dia a dia situacions de violència en què es veuen afectats infants o adolescents. Entre els objectius, s'hi troba el de potenciar el treball en xarxa entre els professionals; sensibilitzar i fer visibles els fills de dones que pateixen violència masclista; i donar suport a la intervenció facilitant les pautes bàsiques.  El Consell Comarcal del Bages i l'Ajuntament de Manresa han presentat la 'Guia d'acollida per a infants i adolescents víctimes de violència masclista en el nucli familiar a la xarxa del Bages' amb motiu de la commemoració del Dia Internacional per a l'eliminació de la violència envers les dones. Aquesta guia potencia el treball en xarxa entre els professionals que poden detectar infants i adolescents exposats a situacions de violència masclista.  Els objectius que vol potenciar el nou document és sensibilitzar i fer visibles els fills de les dones que pateixen violència masclista com a víctimes i no només com a testimonis;  avançar cap a una mirada compartida i orientar els professionals sobre les conseqüències que té la violència masclista a la infància; i donar suport a la intervenció a través de la facilitació de pautes bàsiques per als professionals.  La guia s'adreça a col·lectius professionals variats com el Servei d'Informació i Atenció a la Dona, equips de salut sexual i reproductiva, metges de capçalera, cossos de seguretat, serveis socials bàsics, centres educatius, serveis d'atenció a la infància, pediatres, entre d'altres. El document pretén detectar el grau d'afectació d'un fill que viu en un entorn de violència masclista i fer una primera valoració per ajudar-lo a iniciar el seu procés de recuperació.  El document parteix de la idea que tots els serveis poden detectar de manera precoç els casos d'infants i adolescents afectats per violència masclista en la seva llar, tant els serveis que atenen infants com també els que atenen només les dones. Els serveis que no atenen infants i adolescents poden avaluar i detectar el grau d'afectació de la violència en aquests menors a través de la narració de la mare (acollida indirecta). I els serveis que sí que atenen infants i adolescents afectats poden avaluar la situació i desplegar els recursos protectors necessaris (acollida directa). Per tant, segons s'ha explicat aquest dimecres en roda de premsa, es tracta d'una guia d'àmbit transversal, pionera a la Catalunya Central.  El document recull, entre d'altres, el marc legal i articulació amb els protocols vigents al Bages, els tipus d'exposició que es poden trobar els infants o adolescents quan al seu nucli familiar hi ha violència masclista, efectes, conseqüències i possibles símptomes de la violència masclista en infants i adolescents, principis bàsics d'acollida i intervenció en aquests casos, recomanacions d'actuació per a professionals, entre d'altres. La necessitat d'elaborar aquesta guia sorgeix de l'equip comarcal que treballa fent seguiment del protocol contra la violència masclista a la parella a Manresa i al Bages. La redacció de l'estudi i la  coordinació amb els diferents professionals han estat liderats per l'àrea de Serveis Socials Bàsics, dones i polítiques d'igualtat del Consell Comarcal del Bages.

Summary: El Bages estableix un protocol pioner per actuar quan es detecta un menor víctima de la violència masclista